《自富池江入兴国军港留三日归回舟捷甚摭实写》
宋代·董嗣杲

互此未入郡，入郡由别港。
不意好奇人，黄堂争说项。
说项非所私，况无适时资。
驱驰靡所惮，重苦登览悲。
开庆扰攘后，民力未通透。
如斯斗底郡，俗习因仍陋。
只今良二千，恳恻出心田。
耕桑匝原野，谣颂周市廛。
遡舟走麾下，容光托假借。
坐卧寄酸吟，转首已三夜。
将行慰我深，语语吐直心。
发笑酌我酒，垂情饷我金。
平生慨可至，毋若此急义。
忍违离荒津，陆行且无地。
秋寒筋骨疲，风雨更厄之。
病亦坐酒困，乐在遇己知。
下水浩然涉，出港何其捷。
及门只霎时，不想无吏接。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。